Xirivella prepara la Setmana de les persones majors amb múltiples propostes
13 de maig de 2024

Xirivella celebrarà del 21 al 31 de maig la Setmana de la Gent Major amb un programa complet d'activitats. Els majors gaudiran d'excursions, caminades a l'aire lliure, menjars, berenars i a més seran els protagonistes de les exhibicions de ball, tallers intergeneracionals, concurs de playbacks, de l'exposició de les seues manualitats i de la gala final.

Enguany destaca com a novetat la Truita gegant del dissabte 25 de maig a partir de les 10 hores en el passeig de l'avinguda de la Pau, enfront del parc del Che. Una activitat que estarà amenitzada per l'orquestra Grup Brillantina.

Per a Paqui Bartual, alcaldessa de Xirivella, “cuidar als nostres majors, fer-los gaudir i fomentar la seua socialització, així com posar en valor el seu paper en la nostra societat són els motius que ens porten a dissenyar totes estes activitats per a potenciar el seu temps d'oci”.

Els actes començaran amb una caminada per la localitat el dia 21 amb eixida des de la plaça de Jesús Ferrando i arribada a la plaça de la Concòrdia. Eixe dia a la vesprada s'inaugurarà una exposició de manualitats a la Casa de Cultura.

El dimecres 22 i el dimecres 29 de maig seran els dies de l'activitat més multitudinària i la més esperada per ells en les quals s'han inscrit prop de 800 persones. En este cas es tracta d'una excursió a Nàquera, al Tentadero la Paz que inclou esmorzar, activitats, menjar, espectacle eqüestre i ball. Aquesta activitat que es costeja amb una xicoteta aportació dels inscrits i subvencionada per l'ajuntament inclou el trasllat amb autobús i la inscripció es realitza en les llars de majors. L'activitat està dirigida a persones empadronades a Xirivella, incloent també als veïns i veïnes de l'avinguda de la Pau.

El concurs de playback serà el dia 23 al matí, tallers intergeneracionals el dia 27, homenatges a les persones de les residències de la localitat, una caminada pel Barri de la Llum el dia 28, exhibicions de ball i gimnàstica, i tancarà la setmana la Gala de la Gent Major el dia 31 en el teatre auditori municipal.